Hoe om met jou kinders oor geldbestuur te praat - Jou Geld | Solidariteit WêreldJou Geld | Solidariteit Wêreld
Tuis › Articles › Hoe om met jou kinders oor geldbestuur te praat
Hoe om met jou kinders oor geldbestuur te praat
ŉ Ouer is die invloedrykste onderwyser in ŉ kind se lewe ─ veral as dit by geld kom. Volgens Susan Beacham, stigter en HUB van Money Savvy Generation, vorm kinders hul houdings oor die belangrikheid van spaargeld tussen die ouderdomme van agt en twaalf jaar. As jy goeie geldgewoontes by jou kinders wil inprent, is onderrig in persoonlike finansiële grondbeginsels ŉ nie-onderhandelbare plig.
In hierdie tweede aflewering van “Hoe om met jou kinders oor geldbestuur te praat” gaan ons voort om te kyk na die benadering van smartaboutmoney.org, ŉ program sonder winsbejag vir finansiële opleiding. Die program onderstreep die belangrikheid van ouderdomspesifieke benaderings om kinders oor besteding, spaar en geldbestuur te leer:
Ouderdomme 8 – 10
Verduidelik hoe mens geld verdien, en verduidelik hoe jou kind sy of haar eie kan genereer.
Bespreek jou gesin se grootste maandelikse uitgawes, soos behuising, kos en vervoer en verduidelik die koste van en begroting vir elke element.
Sodra jou kind die betekenis van inkomste en uitgawes verstaan, praat oor die verskil tussen behoefte en begeerte.
Ouderdomme 11 – 13
Pretieners word dikwels deur hul porture onder druk geplaas om by te bly met die jongste neigings en modes. Gebruik hierdie geleentheid om ŉ sterk rolmodel te wees en vir jou kind te wys hoe om slim bestedingsbesluite te neem.
Vertel van vorige bestedingsfoute en wat jy daaruit geleer het.
Oorweeg dit om jou kinders se toelaes te verhoog soos hulle ouer word en help hulle om ŉ begroting en bestedingsplan te ontwikkel.
Stel die begrippe langtermynbesparing en –belegging
Ouderdomme 14 – 18
Die hoërskool is ŉ goeie tyd vir jou kind om te begin met dít wat jy hom of haar oor die jare geleer het.
Open ŉ tjek- of spaarrekening op sy of haar naam.
Maak seker hy of sy verstaan die voordele en gevaarlike slaggate van aanlyn bankdienste.
Moedig jou tieners aan om werk te kry en sodoende te begin om hul eie inkomste te bestuur en te spaar vir groot items soos ŉ kar of tersiêre opvoeding.
Adviseer jou tiener en gaan voort met sy of haar finansiële opvoeding deur deskundiges, klasse, praktiese toere en aanlyn hulpbronne uit te snuffel.
Voordat jou tiener die huis verlaat, by ŉ universiteit inskryf of om programme vir tersiêre opvoeding aansoek doen, help hom of haar met finansiële voorbereiding.
Kyk na die potensiële lewenskoste ─ onderrig en opleiding, maaltye en kos, vervoeruitgawes, ens.
Bespreek jou en jou kind se onderskeie finansiële verantwoordelikhede.
Vergesel jou kind en help hom of haar om finansiële rekeninge te open by relevante instellings en winkels.
“Kinders is van nature nuuskierig en die internet gee vir hulle groot insig in hul ouers se lewens ─ selfs dié van ouers wat nie spoggerige lewens lei nie,” sê Glenn Kurlander, wat as die besturende direkteur van Morgan Stanley Wealth Management praat. ”Die gevolg is dat kinders tipies meer van ons weet as wat ons van ons ouers geweet het toe ons net so oud was.”
Kurlander voeg ook by dat kinders, ongeag hul ouderdom, dikwels nie genoeg konteks het om betekenis te gee aan hul gebrekkige begrip van die onderwerp geld nie. “By jonger kinders spruit die gebrek aan konteks dalk net uit hul onervarenheid. By ouer kinders, selfs baie gesofistikeerde kinders, het die gebrek aan konteks dalk te doen met ons versuim ─ opsetlik of nie ─ om vir hulle insig in die totale prentjie te gee.”
Geoff Weiss, 2015. Here’s How to Talk to Your Kids About Money Management, Entrepreneur, http://www.entrepreneur.com/article/247499
Glenn Kurlander, 2015. Opening Pandoras Box: 10 Rules for Talking to Kids About Money, morganstanley.com, https://www.morganstanley.com/wealth/wealthplanning/pdfs/talktokidsaboutmoney.pdf
Smart About Money, 2015. Talk to your kids about finances, http://www.smartaboutmoney.org/Your-Money/Life-Transitions/Talk-to-Your-Kids-About-Finances
Susan Beacham, 2015. Helping Kids Get Smart About Money, Money Savvy Generation, http://www.msgen.com/assembled/home.html